৯২ বছরের আতপজান বেওয়া বয়স্ক ভাতার কার্ড পেয়ে মুখে হাসির ঝিলিক – মুক্তিনিউজ24.কম, সত্যের সাথে সারাক্ষণ
মঙ্গলবার-২৩শে জুলাই, ২০১৯ ইং-৮ই শ্রাবণ, ১৪২৬ বঙ্গাব্দ, সময়: সন্ধ্যা ৭:১৫
৯২ বছরের আতপজান বেওয়া বয়স্ক ভাতার কার্ড পেয়ে মুখে হাসির ঝিলিক
ছাদেকুল ইসলাম রুবেল,গাইবান্ধা প্রতিনিধি ঃ অবশেষে গাইবান্ধার সাদুল্যাপুর উপজেলার ৯২ বছর বয়সী হতদরিদ্র বৃদ্ধা আতপজান বেওয়া বয়স্ক ভাতার কার্ড পেয়েছেন ।
বৃহস্পতিবার (৪ জুলাই) দুপুরে সাদুল্যাপুর উপজেলা সমাজসেবা কর্মকর্তা মানিক চন্দ্র রায় নিজ উদ্যোগে তার কার্যালয়ে আতপজানের হাতে কার্ড তুলে দিয়েছেন।
এসময় অফিসের কারিগরি প্রশিক মো. হাবিবুর রহমান ও ইউনিয়ন সমাজকর্মী নাজমুল ইসলাম উপস্থিত ছিলেন।
আতপজান (৯২)সাদুল্যাপুর উপজেলার ৫নং ফরিদপুর ইউনিয়নের চাঁদ করীম গ্রামের মৃত মছির উদ্দিনের স্ত্রী।
১৫ বছর আগে স্বামী মছির উদ্দিন সরকার মারা যান। আতপজনের কোন ছেলে-মেয়ে নাই। অভাবের সংসারে স্বামী মারা যাওয়ার পর থেকে চরম অভাব-অনাটনে দিন কাটছিল আতপজানের। দু’বেলা খাবার না জুটলেও কেউ তার খোঁজ রাখেনি। মাথা গোজার ঠাঁই হিসেবে স্বামীর বাড়িতে একটি জরার্জীন ঘরেই কোন রকমে বসবাস করেন তিনি।
আতপজানের এমন দুরাবস্থা এতোদিন স্থানীয় কোনো ব্যক্তি বা জনপ্রতিনিধির নজরেও আসেনি। তার নামে মেলেনি বিধবা বা বয়স্ক ভাতার একটি কার্ড।
সাদুল্যাপুর উপজেলা সমাজসেবা অফিসার মানিক চন্দ্র রায় বিষয়টি নিশ্চিত করে বলেন, ‘আতপজান বেওয়ার কোন আপনজন নাই, তাছাড়া তার কোন সহায়সম্বলও নেই। দরিদ্র আতপজানের অসহায়ত্বের বিষয়টি অবগত হওয়ার পর তাকে ভাতার কার্ড করে দেয়ার ব্যবস্থা করা হয়। সে অনুযায়ী প্রয়োজনীয় কাগজপত্র নিয়ে আতপজানকে তার কার্যালয়ে ডেকে নিয়ে আসা হয়। কাগজপত্র যাচাই ও দাপ্তরিক কাজ সম্পন্ন করে আতপজানের হাতে কার্ড তুলে দেয়া হয়।
আতপজান বেওয়া এপ্রিল মাস হতে ভাতার অর্থ উত্তোলন করতে পারবেন বলেও নিশ্চিত করেন তিনি’।